Talle onnies geskors oor lollery met leerdersArgieffoto Die Keniaanse Teachers Service Commission (TSC) het Woensdag bevestig dat altesaam 71 onderwysers, almal mans, van dié land vir wangedrag uit die onderwys geskors is. Dié nuus volg nadat 40 onderwysers van Kenia vroeër in Januarie ook die trekpas gegee is. Luidens die Keniaanse nuuswebwerf Nation word die meeste geskorste onderwysers van seksuele verhoudings met hul studente beskuldig. Daar is ook talle klagtes van onderwysers wat nie hul pligte nakom nie, nalatigheid en diensweiering. Volgens Nancy Macharia, uitvoerende beampte van die TSC, mag al die geskorste onderwysers nooit weer in die onderwys werk nie, behalwe as die kommissie ŉ spesiale aanbeveling maak. Macharia sê al die onderwysers se skorsings tree onmiddellik in werking. Die TSC hoor maandeliks ŉ gemiddeld van 110 sake aan. Dit is nie die eerste keer dat die skorsing van ŉ groep onderwysers die media laat gons nie. In 2016 is 22 onderwysers geskors wat seksuele verhoudings met studente aangeknoop het. In 2015 is altesaam 126 onderwysers om verskeie redes, waaronder ook wangedrag en seksuele verhoudings met studente, die trekpas gegee.